Aquesta informació es va publicar originalment el 14 de maig de 2019 i, per tant, la informació que hi apareix fa referència a la data especificada.

Les aspiracions de Miquel Iceta de presidir el Senat són, ara per ara, lluny de fer-se realitat. ERC ha optat per mantenir-se ferma en la seva decisió inicial de no facilitar la seva designació com a senador autonòmic i hi votarà en contra en el ple d'aquest dijous, segons ha pogut saber. El no dels republicans podria arrossegar també Junts per Catalunya i frustrar definitivament el pla de Pedro Sánchez de situar un català de tarannà federalista al capdavant de la cambra alta. Iceta ja ha advertit que està disposat a recórrer fins i tot al Tribunal Constitucional si es consuma el veto.Els socialistes necessiten majoria simple, és a dir: més vots afirmatius que negatius en una votació que el reglament del Parlament fixa que es fa o per assentiment o per vot secret. A hores d'ara, Iceta només compta amb el vot a favor dels 17 diputats del PSC i dels 8 dels comuns. Sumen, per tant, 25 vots afirmatius. Encara que Ciutadans passés de l'abstenció al sí no n'hi hauria prou pels vots negatius que sumarien els dos grups del Govern i la CUP. Pedro Sánchez va decidir que el primer secretari del PSC seria designat senador i el dia 21 de maig, quan es constitueixen les Corts, president de la cambra alta. La notícia va saltar sense una negociació prèvia dels socialistes amb els grups tot i que fonts del PSC expliquen que el mateix Iceta havia advertit el president espanyol que es podria trobar amb dificultats. Així ha estat. Els republicans no volen tenir en plena campanya cap gest de "cordialitat parlamentària" amb els socialistes i han decidit votar que no després que aquests dies Iceta hagi argumentat per què no vol anar a veure als presos o per què votaria a favor d'un nou 155 en cas de trencament de la legalitat.Tampoc hi ha ajudat que Pedro Sánchez hagi transmès que no està disposat a "pagar cap preu" als independentistes, que reclamen obrir una taula de diàleg per parlar del referèndum d'autodeterminació i posar fi a la repressió, o que s'hagi confirmat que queden fora de la mesa del Congrés malgrat haver passat de 9 a 15 escons i poder tenir un paper determinant per formar majories. O la prohibició a Oriol Junqueras de participar en actes electorals en aquesta campanya malgrat que és el cap de llista a les europees. Aquest dimarts des de Sarrià, el vicepresident ha assegurat que el veto al líder d'ERC és "polític" i que aquesta decisió d'Institucions Penitènciàries depèn del PSOE.La decisió que ha pres el nucli dirigent d'ERC serà ratificada aquest dimecres pel grup parlamentari i per la permanent del partit i, segons fonts de la formació, s'emmarca en la consideració que la maniobra de Sánchez és "purament electoralista". Encara més tenint en compte que el Parlament ja va designar senadors a l'inici de la legislatura.Malgrat que ERC, com Junts per Catalunya, havia mostrat algun titubeig en la seva posició, el seu vot en contra fa impossible la designació d'Iceta, contra la qual també votaran els quatre diputats de la CUP i els dos de Demòcrates que s'integren al grup parlamentari dels republicans. A Junts per Catalunya també estan "inclinats pel no" en les darreres hores, malgrat que encara no ho han fet oficial. Alguns dirigents nacionalistes han sondejat al PSOE per mesurar la possibilitat d'obtenir com a contrapartida a facilitar la presidència del Senat a Iceta tenir grup parlamentari a Madrid, fet que els donaria més visibilitat i ingressos. Sense èxit, però. El no d'ERC provocarà que els seus socis de Govern també li barrin el pas.Les declaracions dels republicans en els darrers dies ja han preparat el terreny per acabar consumant el vot en contra. El vicepresident Pere Aragonès va instar dissabte Iceta des de Soto del Real a anar a visitar els presos polítics com a gest i per negociar un eventual suport. Amb tot, el primer secretari del PSC s'hi ha negat en rotund i, des de que va saltar la notícia, ha mantingut que no pensava "mercadejar" amb els grups independentistes per a la seva designació com a senador autonòmic i el candidat de Barcelona, Ernest Maragall, ha acabat titllant el PSC com a "socialistes repressors".Fonts republicanes asseguren que el fet que hi hagi un català al capdavant del Senat no garanteix cap canvi per avançar en la resolució del conflicte català ni modifica l'actitud dels socialistes davant la judicialització del procés català i el fet de tenir presos i exiliats. A més, asseguren que, en tot cas, si el que volien era un català presidint la cambra alta ja tenien José Montilla per ocupar aquest lloc."Seria un greu error que el Parlament deixés passa l'oportunitat de fer d'un català president del Senat", va dir el primer secretari del PSC dijous de la setmana passada , a poques hores de l'arrencada de la campanya. Aleshores va instar tant a Junts per Catalunya com a ERC a "meditar" el sentit del seu vot tenint present que la votació dels senadors autonòmics és "la darrera regla de cortesia parlamentària" que queda a la cambra catalana. Va recordar que, de fet, no s'havia trencat ni tan sols quan es va votar dirigents com Xavier García Albiol i Alícia Sánchez-Camacho com a senadors. Però per als republicans no hi ha lloc per parlar de "cortesia" en un moment en què tenen dirigents electes empresonats que estan sent jutjats, un judici que transcorre en paral·lel a la campanya.Els socialistes han encaixat malament la decisió dels republicans i es plantegen recórrer al Tribunal Constitucional contra el bloqueig a Iceta, ja que consideren que la majoria no pot bloquejar el seu dret a designar un senador autonòmic quan ho creguin oportú.

Mostra el teu compromís amb NacióDigital.

Fes-te subscriptor per només 5,90€ al mes, perquè és el moment de fer pinya.

Fes-te subscriptor